LIII.  Privilegium pro Farensi monasterio.   (Anno 1144, Maii 30.) [PETIT,  Theodori Poenit.,  II, p. 676.]
Author: Lucius II

LUCIUS episcopus, servus servorum Dei, dilectis in Christo filiabus RISSENDI abbatissae Farensis monasterii ejusque sororibus tam praesentibus quam futuris, in perpetuum.

Quoties illud a nobis petitur quod religioni et honestati convenire dignoscitur, animo nos decet libenti concedere et petentium desideriis congruum impertiri suffragium. Eapropter, dilectae in Domino filiae, venerabilis fratris nostri Alberici Ostiensis episcopi precibus inclinati, vestris justis postulationibus clementer annuimus, et praefatum monasterium in quo divino mancipatae estis obsequio sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis modis, Deo propitio, poterit adipisci, firma vobis vestrisque succedentibus et illibata permaneant. Concordiam autem quae inter vos et venerabilem fratrem nostrum Meldensem episcopum, ex mandato praedecessoris nostri felicis memoriae papae Innocentii per venerabiles fratres nostros Gaufridum Catalaunensem et Hugonem Autissiodorensem episcopos rationabiliter facta est, et ab eodem praedecessore nostro confirmata, praesenti scripto firmamus, et ab utraque parte servari sancimus. Decernimus ergo ut nulli omnino hominum liceat jam dictum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur vestris, et eorum pro quorum gubernatione et sustentatione concessa sunt, usibus omnimodis profutura, salva dioecesani episcopi canonica justitia et apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Lucius catholicae Ecclesiae episcopus s. Ego Conradus Sabinensis episcopus s. Ego Theodewinus Sanctae Rufinae episcopus s. Ego Albericus Ostiensis episcopus s. Ego Incarus Tusculanus episcopus s. Ego Gregorius presbyter cardinalis tituli Calixti s. Ego Thomas presbyter card. tit. Vestinae s. Ego Gilbertus presbyter card. tit. S. Marci s. Ego Guido presbyter card. tituli SS. Laurentii et Damasi s. Ego Bb. diaconus cardinalis SS. Sergii et Bacchi s. Ego Guiso diaconus card. SS. Cosmae et Damiani s. Ego Joannes diac. card. Sancti Adriani s. Ego Radulphus diacon. cardinalis Sanctae Luciae in Septo Solis s. Datum Laterani per manum Baronis, sactae Romanae Ecclesiae subdiaconi, III Kalend. Junii, indictione septima, Incarnationis Dominicae anno 1144, pontificatus vero domni Lucii papae secundi anno primo.